khistorydata/jeongjo-sjw-relations huggingface dataset:
정조 18년
持平南履翼疏曰伏以聖候違豫已逾旬望湯劑連進未復天和大小焦遑靡所止屆仍以天災極備暵乾斯酷周黎靡孑迫在朝夕我殿下修省一念若恫在已夙宵方寸之禱可感天人南北郊壇之祀徧擧珪璧而一日二日孚應漠然旱風連吹烈陽愈熾乃於靜攝之中至有減膳之命明發失睡越至添損診筵不接群情轉鬱繼伏承傳敎下者責躬之誠求助之意諄複惻怛播告中外如臣無似忝叨言責草草一疏無補消弭之策獨貽至尊之憂惶恧煎灼靡所容措噫以今日聖明之世有今日災異之酷是必有某事某政之有以召致者亦必有是病藥之可以消祛者上旣以至誠求之下豈不以至誠應之而臣誠謏淺瞢昧內而朝廷之得失外而郡邑之疾苦茫無知聞如瞽責視設令臣眞有素所蓄積之可裨萬一者則前疏固言之矣尙何待聖敎之再三勤複而始乃披竭仰陳乎玆敢以前疏中目下義理不避申瀆而爲殿下更言之惟殿下勿以已悉而忽之幸甚十五行刀割噫漢文之時可謂已安而賈誼有厝火積薪之喩慶曆之治庶幾少康而蘇軾有憂治危明之言雖今聖明在上疆域寧謐而時弊民瘼尙難毛擧今之談者必以紀綱也財用也懲貪也祛奢也數三件事刺口爲說近日諸臣之章頃疏一得之獻雖若陳腐無甚新奇而苟欲一番淬勵從頭整頓則亦恐無別般道理矣但患說弊雖易而救之爲難聽言非艱而用之尤難我殿下臨御以來每遇災警輒下求言之敎方其時也公車堆積黈纊恢聽君臣上下若將奮發有爲纔屬過境便復沁泄徒有弭災之實心而未見救災之實效此莫非今日廷臣才短識淺不能對揚之致而若其受病之源則專在於俗習之因循姑息夫天生一代人足了一代之事則今日廷臣豈盡無經濟之具贊襄之策而但憂國不如謀身奉公不如濟私無肯擔着向前血誠殫竭奉行唯諾不出簿書之末苟且䌤縫初無經遠之慮遇事則不欲任怨發言則惟恐忤人位著之上雖似寅協而忠厚寬大之風已矣無論注擬之際惟事分排而賢愚當否之實漫然不察前瞻後顧惟意占便如許氣象甚事可做以聖上今日警惕之念雖欲振勵頹綱釐革俗弊講節財之要嚴懲貪之典奈此俗習之已痼徒勞聖心之獨運無以成徯志之治而終不免無實之歸矣伏願聖明董飭之振作之視若一初之政上自大官下至庶僚使之恪遵訓戒洗滌俗習精白一心各盡其職然後就今番諸疏之一二可採者詢咨廟堂博究便宜克盡矯救之方以爲修省之實堅定聖志持以悠久使英華咸萃精彩丕新則奚但爲一時弭災之道而已哉惟聖明深加留意焉臣於日昨適有所聞事係冤枉心甚驚駭玆敢尾附焉噫匹婦含冤足干和氣守宰濫殺自有邦憲而昌原府使李汝節法外酷杖逞威無辜枉害人命多至數三南來之人莫不憤惋其所干犯果如傳說則當此㦖旱之時不可不趁卽究覈嚴加處分亦願亟命道臣行査本邑以正不法之罪以伸無告之冤焉臣無任激切屛營之至省疏具悉當留意李汝節事誠有是也焉逭重律遠外風傳有難盡信付之道伯詳査狀聞
정조 18년
正言申龜朝疏曰伏以聖化陶鎔無物不遂顧今廷臣孰不涵造化之盛澤囿生成之洪惠而未有若臣家之偏被隆渥過蒙拂拭者也臣以雕蟲之藝黔驢之技自在韋布濫被聖恩畢竟登科恩數出常名參瓊林之刊編榮動心臺之授簡朔記注顚錯非一而每荷曲庇之眷十日嶺郵莅任屬耳而至降陞六之命騎省天官除旨聯翩薇垣柏府歷揚殆遍居常感激圖報無地而格外之恩又及臣兄齋郞之除軫其便養登科之日慰悅病父和氣瀜洩宿疴頓減闔門攢祝隣里感歎此莫非我聖上曲成萬物生死肉骨之恩也父子隕結兄弟感泣胥相勉戒者只是不有其躬涓埃是報者也赴湯蹈火心有素定夷險燥濕義所不辭適當遇災求言之時諫院除誥又下於待罪騎郞之日固當竭蹶趨承以副求助之盛念而第臣老父自昨夜忽患暑泄度數無計神息凜綴臣左右扶將實無暫時離捨之望召牌之下蠢動無路玆敢略入文字仰瀆宸嚴伏乞天地父母特賜矜憐卽許鐫免以便救護仍治臣違傲之罪以肅朝綱焉嗚呼今日之旱胡至此極自春徂夏雨暘時若來牟告豐禾穀茁長康年之休庶幾復頌而不意旱魃跨月肆熾靜攝之中聖念愈灼圭璧遍擧而繼降責躬之敎樂饍減撤而遄下求言之旨是宜天心俯格甘霈卽霔而視天愈邈一雨尙靳至使我殿下夙宵焦鬱症候添加臣民焦迫曷有其極臣素昧五行之說何敢傅會爲辭而天人之間一氣交孚感應之際其理不忒苟究其故豈無所召噫人主一身卽天之全體也人主一心卽天之主宰也一念之善景星卿雲一政之失恒雨恒暘卽理之必然也四月之事思之尙凜以殿下中和之德時雍之治忽作非常之擧擧國波盪安危斯係排闥叫閽景色愁沮三司傳啓付諸八人而設爲邦禁右袒逆弁至授兵閫而莫敢誰何竄逐相望朝著殆空此實殿下御極以來初有之過擧也人事若是其反常則天心安得不示警乎若求今日消弭之策則莫先於夬除亂本廓淸乾坤深軫旣往之悔克存方來之戒則宗社安矣輿憤洩矣至於明義之書卽我東一部春秋也嚴於斧鉞而亂賊知懼揭如日星而名節是奬固當守之如金石百世不撓而近日以來堤防漸紊疎通太過干連之人或通仕籍義理愈晦有識竊歎此豈淸朝嚴懲討之義也臣謂凡關係於名義錄者牢守一切之法無或撓奪宜矣今年推恩寔我聖上廣慶飾喜之道孰不欽仰而八路抄啓之際不無猥雜之弊甚至於私奴賤婢皆蒙封誥而京兆推榮猶不愜意爵秩太濫名分隨紊而不幾於恩渴之歸耶臣謂嚴飭銓曹俾無如前濫雜之弊焉卽今悠悠萬事莫如保嗇聖躬而亢旱踰月愆候浹旬焚灼之念日甚一日進御之劑溫涼議岐而不接診筵叢集之務巨細罔遺而最妨調養大聖人節宣之方恐不當如是修省之中軫調將之道消弭之際益務愼攝之節則古人所謂心和氣和而天地之和應者亦在於此惟殿下念哉臣無任激切屛營之至省疏具悉諸條當留意間或涉禁旣有刪拔之句不得已賜批而明義錄之修明堅守豈待爾言爾其勿辭察職
정조 18년
前典籍玄在默疏曰伏以臣以遐土賤品猥竊科第出入衣冠之列今爲二十有餘年而屛蟄窮鄕躬耕養老頃於元初爲參賀班趨造都下淹滯旅邸矣今當還鄕之日適値天時之亢旱我聖上靜攝中宵旰一念惟在憫旱撤樂而減膳惻怛修省之敎藹然於經綸此實上下交修大小共貞轉災爲祥之會也臣於是一段愚忠自有耿結於彝性者略效狂瞽之說惟聖明恕其妄僭而特賜垂察焉夫以我殿下格天之誠圖治之念軫稼穡之艱難而玉食靡甘想蔀屋之愁苦而廈氈靡安一雨一暘恒切對越之思曰寒曰燠每軫如傷之恩唐虞之壽域重回成康之刑措復致佇期周豐之屢占而乃有殷旱之告災臣未知仁愛之天有何示警於亨泰之世而然耶自古召災不一其方而言旱者每以東海匹婦爲證審理冤獄爲言而臣則以爲今之致旱專由乎人心之逸豫也惟彼高高上天仁覆于下民間之奢儉豐嗇無不降監而主宰于上故當辛壬之荐歉錫我以昨年之大有八域均熟捐瘠甫蘇則人心太康粒米狼戾爲宰者皆以米直之不高無所贏於官況爲憂爲傭雇者皆以麥飯之不堪食而餐無魚肉爲言甚至於樵採爲業之徒擔負食力之輩莫不嬉戲而度日此固極侈而豐宜有天心之致譴者而爲今分憂臨民之官專無勤儉敎養之意勉戒勵翼之念勸農之政牖俗之化慮不到於耳目徒以聲色錢貨爲心飮食遊觀爲事人事怠荒天物暴殄漢朝紅腐之世唐家斗錢之日未聞若是之賤穀而逸豫也有人於此飢餒垂盡而爲其傍觀者矜憫其飢餒之狀與之以簟食豆羹則暫時餔餟自以爲旣飽且飫而投蹴其餘則爲其傍觀者其將更有矜憫而繼給之心乎顧今人心之逸豫已有投蹴其餘者其何望上天之矜憫而繼降以大有乎此臣所以每有瞿瞿戒康之心者也而以言乎今日朝廷之事則上有獨運之聖下無對揚之休天之生才也必將有用而蒐羅才行之敎每每諄複於筵席未見一人之以經綸才行名登薦剡民國事務自多爲瘼未聞策及於矯救此臣所以恒切區區憂歎者也夫以八域之大兆民之衆爲弊爲瘼者可矯可革者無邑不有無村不然抱冤而莫之伸有懷而無所籲守宰則以喜怒刑賞任一己之私吏鄕則以苞苴錢貨售狐假之威其所殃民固非一二而以臣目見耳聞者莫如臣所居西土之爲切蓋西關之量田已至年久元無我疆爾界之區別强者兼竝弱者坐失卜數多寡徒歸吏鄕之低仰富民籠利於減卜貧者受困於疊稅此正孟子所謂仁政必自經界姑也今若一經改量長廣尺數田形四標俱有移易不得之定制則雖使奸鄕猾吏之騙簸手段無所容僞於其間上而公家無漏結之失下而貧民無疊稅之冤矣此爲改量之不可少緩也況且西關之火田執卜尤爲一道之痼弊蓋火田耕墾之多少每因雨暘之調與不調自有陳起之不同而係是官長之私用故執卜之際每以已往之最優年爲比總若値歲儉民飢雨暘不調初不得如前耕墾又或霜雹之爲災無所執卜而官長勒令依前比總則任掌輩移其火結不足之數加錄於元田之稅假如火田縮一結則元田疊一結之稅火田縮二結則元田疊二結之稅以至乎百結千結而愈縮愈疊此所以貧民之愈往愈困者也哀彼赤子其何以支保乎誠若改量元田明定卜數而嚴明疊稅之律雖在把束無敢爲加減則大稅移錄之弊自歸釐革而西土生靈庶有祛瘼安業之望矣還穀實是窮民資生之道而反爲窮民難支之弊苟究爲弊之源則以其各邑穀簿多寡之不均也此專由乎自京司發賣之際不計各邑穀總之多寡只就穀貴邑發賣故一道之內年事之豐儉不同穀價之高下判異而荐歉之邑則逐年發賣庫無餘儲民無所賑貸而以至移轉於他邑屢登之邑則逐年積置耗條漸殖一戶所受多至數三十包而秋捧之際隣族俱困今若自朝家定爲一切之法凡有發賣無論穀價之高下先就穀簿最多邑次次發賣則不出數年各邑之穀總可以均平而積年難保之民弊可以矯革矣西關各邑庫錢之弊又是民瘼之大者蓋庫債分給之際監色輩受其厚賂於富實之戶而拔去分給秩又爲符同於破落無依之戶旣給又給與之分用及其秋捧之時遍徵於似族非族之類低仰官令威福在渠賄之多少存拔惟意鞭扑所及號泣載路此若不爲矯救則民無所安堵以臣愚見莫如嚴明五家統之法逐統分給假如千戶之邑則其統爲二百而債若千兩則若統各分五兩一用是例嚴科條則監色等操縱索貽之弊自歸矯革而民人輩隣族橫侵之冤亦可寢息矣國之大事在戎而西關一路視他道尤有重焉戎政之疎虞莫如近日之爲甚蓋自古帥臣行部之法專爲點閱軍物行伍也故方其行部之時列邑之軍物猶有可觀行伍且無闕額而布陣行操粗知坐作進退之方矣一自停巡之後各邑鎭將吏輩無所顧忌所謂軍物一任其朽敗摧折而無意修補行伍盡歸於流亡老故而不卽塡代一年二年殆無實存而帥臣徒擁虛簿節度營制置之本意豈容如是乎臣固知近年行部之停亶出於爲民除弊之聖德摯意臣亦西土之編戶也其於矯弊之政實欲仰贊之不暇寧有更生一弊之意哉第詰戎亦是不可已之大政苟非大歉則一年一巡點閱軍物及行伍固非大關民弊者而實有裨於莫重邊謨宜令廟堂申明舊制除非大歉則依例行部考閱虛實以爲備陰雨之道焉西路之置撥蓋爲邊門之警急也其所制置之法意尤有重於置郵臣嘗於往來之路熟知其爲弊難支之端莫如海西各站以其爲役之最繁而資給之最少也大抵海西有事則來往撥騎只止於海西而無與於關西各站箕營有事則來往撥騎只止於箕城而無與於箕城以西之各站安閫有事則來往撥騎只止於安州而無與於安州以西之各站而惟海西撥站則灣府安閫箕營來往之朝令邊報無不爲其湊合經過之路此所以撥役之比諸關西尤繁者也而顧其馬料資給反不如西路故海西民人之一入撥軍者無不敗家流離而地方官勒定以饒戶饒戶又不能支堪人疲馬瘦殆無一年應役者此在平常無事之時猶尙如此況乎來頭彼我使星稠疊之際其渙散狼狽之狀不待智者而決矣在今矯救之策姑先依西關近年之已例撥將撥卒之糧料及馬料雜物竝令廟堂量宜區劃一以爲渠輩支堪之道一以重朝家置撥之法焉臣因此而又有耳聞之如目擊者嶺南之迎日縣卽如斗殘邑也顧其邑基挾大川而濱大海地甚卑汚夏月長霖每有墊溺之患非但邑民不能安寢官長亦至撤衙而避水至於壬子大水一邑幾盡漂沒民或升木而圖生官亦登高而僅免以此之故每一經霖修葺官廨之役無歲無之闔境民人獨當各邑所無之苦役故邑戶則爲避水患而願移村民則爲免修葺而願移蓋移邑一時之勞也修葺逐年之苦也邑報民訴前後委積於巡營而因邑倅之無勢終不見施擧欲籲天而不可得其情亦可謂慼矣朝家每於大水漂沒之戶特加恤典此實由於恤民之聖德至意也與其優恤於旣沒之後曷若預恤於未漂之前哉以臣愚見此亦特令廟堂詳探該道該邑之民情以爲及時移建宜矣此係他道邑弊而臣所詳聞而詳知者故敢此附陳焉臣又於日前伏見朝紙則以三日浦伐松作畓事至有道臣守宰論罪之敎蓋其斫伐作畓時不能禁斷者誠有罪矣今若因此朝令爲邑守者急於潰破其畓而芟刈方茁之禾穀則彼無識峽民但知土地之爲貴費力耕墾勤苦作農一朝失業則殊甚可務且一粒穀一穗禾無非天賜之民食也此宜申飭守宰徐待秋成後擧行尙未晩也道分八域邑列三百而邑規之不同謠俗之相殊其爲弊瘼隨處皆然而邇班名官之出宰者大則陳疏矯革小則報營釐改民賴以安而至若殘蔭冷武及無勢微官徒見入井之赤子莫體分憂之素忱而民無蘇瘼之日雖以日月之聖鑑何以盡燭某州之有甚弊何邑之有底瘼乎以臣愚見竊以爲宜令廟堂行會于各道各邑俾各條陳邑中之事例民情無遺巨細登諸冊子報于備局自備局裒成一帙而入啓留塵香案以備乙覽且令備局隨弊矯革則亦必有補於弭災蘇瘼之道矣臣以一介寒蹤桑楡之景漸晩葵藿之誠冞切今當我聖上憫旱之日有此出位冒瀆唐突之誅金木猶輕而儻有絲毫之仰裨於治化者則臣死有榮臣無任屛營之至省疏具悉以遐土文臣求言之日首先應旨極爲可嘉諸條多有擇用者卽令廟堂稟處
정조 18년
甲寅七月二十三日辰時上御重熙堂軍士房承旨入侍時右副承旨尹行任記事官鄭文始記注官金良倜記事官吳泰曾以次進伏訖上命行任書傳敎曰提調鄭昌順聞有實𧏮許遞上曰副提調與洪旭浩入侍賤臣承命出傳與副提調鄭大容陽智縣監洪旭浩偕入進伏上敎旭浩曰面部之浮高熱候之往來夜必苦劇何也旭浩曰此是風熱上升之症且緣日氣之蒸鬱而然連進涼劑之餘難以責效湯劑姑爲停止似好矣上曰退與諸醫詳議湯劑之停否可也仍命退諸臣以次退出
정조 18년
甲寅七月二十三日申時上御重熙堂左副承旨入侍時左副承旨韓晩裕假注書趙台榮記注官金良倜記事官吳泰曾以次進伏訖上命書榻敎曰王大妃殿進御香薷六君子湯日再煎入上曰內閣較準之役近不爲之乎晩裕曰近日聖候方在靜攝下情伏不勝焦遑故未暇較準矣上曰今則酬應亦難可悶矣仍命書判府事金憙箚批及修撰朴吉源疏批訖命退承史以次退出
정조 18년
甲寅七月二十三日初更上御重熙堂同副承旨入侍時同副承旨李益運假注書趙台榮記注官金良倜記事官吳泰曾以次進伏訖上曰進御加味連翹飮前方中鼠粘子加五分甘草減五分一貼更爲煎入出榻敎命退承史以次退出
정조 18년
行都承旨鄭大容內閣直左承旨未差行右承旨洪義榮坐直左副承旨韓晩裕坐右副承旨尹行任坐直同副承旨李益運坐注書鄭文始試所進去一員未差假注書徐俊輔仕趙台榮仕直事變假注書尹濟弘仕
정조 18년
藥房提調臣徐有防副提調臣鄭大容啓曰伏未審夜間聖體調攝若何寢睡水剌之節何如昨日湯劑連爲進御之後癤候諸節果有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道昨再飮湯姑無明效夜間諸症當從醫官聞之勢將更試昨日議定之藥卿等勿爲入侍
정조 18년
尹行任啓曰大司憲李在學陳疏入啓執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
尹行任啓曰明日祈雨祭傳香禮房承旨當爲齋宿右承旨洪義榮卽爲牌招何如傳曰允
정조 18년
注書鄭文始試所進去代以徐俊輔爲假注書
정조 18년
傳于鄭大容曰三南未下直守令當日辭朝
정조 18년
尹行任啓曰合辭許久闕啓事甚未安除在外未署經外未肅拜人員竝卽牌招何如傳曰允
정조 18년
以正言申龜朝牌不進罷職傳旨傳于尹行任曰只推
정조 18년
左副承旨韓晩裕書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲臣昨伏奉聖批辭意隆摯至有更遣承宣之敎驚惶感泣歷日罔措迺於夜中近密之臣誕宣恩諭首尾三百餘言字字懇惻句句鄭重丁寧諄複敻越尋常萬萬臣伏讀未半感淚泉湧惶汗雨霑伏地瞻天頓首攢手闔門感祝銘鏤肺肝莫知將何以報答萬一也從古大臣之遭罹人言者何限而獲被曠絶之恩數於君父如臣今日者非特當世之所未覩歷考往牒實亦罕覯不知無狀賤臣何以得此天地河海之恩於聖明也況緣臣不肖靜攝之中貽此丙枕酬應之勞此尤臣罔赦之罪也臣目下所遭若有一分可恕可進之道承此優恩異數而頑如木石不知感動豈敢爲引義撕捱之計哉第念大官之遭彈者雖是爽實之言橫罹之辱猶不宜自恃無罪歸曲於人晏然居職以壞廉隅矧今臺論果是實際之語竟非捏誣之辭則臣固樂聞而甘受白首之年知進而不知退遭此公議之峻發而猶復憑恃寵靈貪戀爵祿淟涊苟居冒沒趨簉則臣雖不似職是具瞻一身廉恥猶屬細節淸朝禮義實係大防此臣所心區區守株不敢出轉動之思寧被辜恩慢命之誅而不忍使國之四維由臣而壞盡無餘也臣之斷斷可退之義耿耿感結之忱不啻千萬而不但神精昏錯末由罄悉見今更鼓將深瀆擾是懼莫能盡暴衷懇謹當於數日間更入文字畢陳血忱仰請體諒之恩云矣敢啓傳曰知道
정조 18년
尹行任以都摠府言啓曰今日入直內三廳武兼禁軍及軍兵等當爲中日習射而自上方在憫旱減膳中復膳間依例姑停之意敢啓傳曰知道
정조 18년
尹行任以備邊司言啓曰摠戎廳北漢城餉糶糴變通節目書入之意敢啓傳曰知道
정조 18년
尹行任以義禁府言啓曰本府啓辭內前江原監司沈晉賢拿問處之事允下矣沈晉賢時在任所云依例發遣府都事交龜後拿來何如傳曰允
정조 18년
尹行任以義禁府言啓曰日前前敦寧參奉元有朋原情判付內當該觀察使以下冒犯者勘以定式之律事命下而定式後觀察使以下冒犯者指名狀聞之意行會本道矣卽見前江原監司沈晉賢狀啓則以爲昨年十月敦寧府關辭中旣有筵稟判下之語故雖已防報該府果不得登時狀聞其矇未覺察冒犯受敎之罪惶恐俟勘云旣有定式則事當登時狀聞而身爲道臣謂以防報不卽登聞有此犯禁者其冒犯定式之罪不可置而不論當該監司沈晉賢拿問處之築筒時不能禁斷之守令待其指名狀聞後勘處何如傳曰允
정조 18년
大司憲李在學疏曰伏以聖候靜攝已閱屢旬而亢旱爲災適在此際常膳特減診筵不接臣民之焦煎悶迫固無可言而伏想殿下仰瞻雲漢俯念民國丙枕靡安玉度有添臣未敢知仁愛之天其不降監而然耶方寸之禱已久而更擧珪幣之禮貶躬之敎旣切而繼下求助之音飭廟堂之臣而悉心講究備言責之任而思聞讜直凡所以格天弭災之道靡不用極每讀懇惻之敎誠不勝欽仰萬萬而至於診候之不許備例竊以爲過矣對越之誠雖篤於夙宵保嗇之節宜愼於造次當玆修省之日尤急節宣之方聖體康寧則天心底豫天心底豫則災沴自消位天地育萬物之功不外乎中和二字而乃因憂勞之過中反致調護之失宜則恐非所以心和氣和以召天地之和也伏願頻接診筵詳議湯劑以膺翼瘳之慶克軫致和之道是臣區區之望也竊惟我殿下敬天憂民一念洞屬臨御十九年之間豐歲多而儉歲少間雖有旱澇之不均亦不至於大侵而今玆之旱跨月孔酷天人相與之理若有所不可度者言者或歸之於氣數之適然而臣則以爲召災之端灼然可知不可諉之以氣數殿下試思之向來之事可以召災乎否乎以俄殿下之聖明乃有千萬非常之過擧朝野鼎沸小大波盪國不國而人不人者凡五晝夜矣似此擧措似此光景非但盛代所無乃是往牒未有如此而安得不召災乎邦之興喪係於一言如綸如綍人主所愼而殿下於斯勝處欲勒制群下則必以不敢聞不忍言之敎一諭再諭轉轉層加使群下耳雖承聞口莫敢道殿下非不知其乖當而要作鉗下之資罔念遂非之戒書之史冊播之八方貽累聖德莫大於此如此而安得不召災乎禁令者禁其可禁之謂也惟其可禁也故民服而令信而殿下近日所禁之事卽民彝物則之不可禁者故無論賢愚貴賤皆曰此事雖有禁令決不敢奉承犯者相續莫可止遏公議之悶鬱已無可論國體之傷損誠非細故如此而安得不召災乎噫今日之世道人心如水漸下莫可收拾雖以大體言之俗習之澆薄名節之委靡紀綱之不立奢侈之太盛民生之困悴財用之匱竭皆莫非干和致沴之端而難以流來之弊指爲某事之應必有目下之災而若論目下事之最大者則臣之所敷陳者是已消弭之道亦惟在此故廟堂之獻議三司之應旨必以此一條爲第一義而每下留意之批未聞反汗之命竊恐殿下求助之擧終歸於無實而已殿下何所持難而不思所以答天譴慰人心之道耶至若說弊救瘼之論諸臣章奏雖有詳略之不同亦皆歷擧而無遺以臣謏陋之見最後進言豈有別般新奇而古人之論救旱者輒以疏鬱導和爲失務蓋以幽鬱之氣最爲干和之故也聖念每在於欽恤飭敎屢勤於中外法曹之囚繫無多各道之審理頻行而坊曲之間猶有抱冤之類桁楊之下或多枉死之患雖以近日現發之數人事觀之可以推知宜命有司嚴飭諸道廣加探察仰體九重之聖念俾無一夫之冤枉則雖在得雨之後亦爲疏導之方矣至於朝臣被謫者旣有罪名輕重不可一例擧論而如姜克成之可奬不可罪者乃於諸謫咸宥之日未蒙一視之恩尙在絶海之外此亦爲幽鬱之一端特降霈澤恐有光於聖德矣聞今農形道道各異邑邑不同來頭登歉不可判知備荒之說或近太早而豫之一字最是救民之要道與其臨急而取辦莫若先事而措置凡係儲穀之道雖在豐歲亦不可忽況此憂旱之時乎去歲之餘穀有裕市肆之時直不踊貿取儲置正在此時宜令廟堂從長講確知委營邑以爲及今貿置之方而方外榷利之弊一切嚴禁俾無市價勺騰之患外此有補於荒政者竝令一一豫講井井得宜則姑舍方來之救荒亦爲目下之修省矣臣於見職非但不稱之愧亦有難安之情前此屢叨不敢冒應今當玉候靜攝之時何敢荐犯違傲而近日臺端旣無以少效職分之所當爲則惟有縮伏自靖恭俟譴何而已召牌之下承膺無路草草陳腐之說亦不足仰塞明旨之萬一伏地惶恧益無所措伏乞聖明特垂鑑諒亟命鐫改臣職俾靖私義仍治臣逋慢之罪以肅朝綱千萬幸甚臣無任屛營之至答曰省疏具悉所陳當留意卿其勿辭行公
정조 18년
江原監司李勉兢疏曰伏以臣伏奉聖旨以臣爲江原道觀察使臣驚惶踧踖罔知措躬之所也噫方伯之任專爲一路而生民之休戚係焉按察列邑而守令之黜陟判焉其爲責任不輕而重固非如臣謏陋所可擬議而惟彼關東土地磽瘠民無恒業風習蚩貿鄕乏善俗蔘政變通非不美矣而奸僞猶復層生海戶蠲減非不多矣而弊瘼尙未盡祛矧今亢旱爲災諸路同然東土穡事雖未及詳聞田多之地受害必深惟彼喜遷徙之俗豐歲尙或不免以今所見將何以撫恤而使之奠堵乎雖使才諝優而踐歷多者當之必將茫然不知爲計況以如臣無似之資猝然擔負何異駕路車於駑馬而不憂其傾踣也臣身顚沛固不足恤不瑕有傷於爲官擇人之政耶夫藩任世人之所榮也便養人子之至願也今臣仰荷特界之恩下遂將往之情私心感祝豈敢爲辭巽之計而自顧才器之不稱如右所陳歷日兢惶實無冒膺之望玆敢不避瀆擾之誅仰塵肝膈之懇伏乞聖上天地父母察臣言之非出飾讓念重任之不可濫授亟許鐫改以安私分千萬幸甚臣無任屛營之至答曰省疏具悉卿其勿辭往欽哉
정조 18년
副修撰李錫夏疏曰伏以天譴未艾旱災孔酷點滴之不沾下土今已三十有六日矣百苗盡槁千里同被男婦嗸嗸朝野惶惶而況愼玉候之違豫益切丙枕之勞思雲漢之憂添一證候藥院之筵不許進接臣民焦灼奚啻焚惔當此之時苟有可言雖嶺海鈇鉞猶將不避矧殿下導之使言哉臣以蒙陋適叨經幄啓沃之責雖不敢居蘊隆之懷寧莫少攄顧今國事一言以蔽之曰無可奈何譬之人身元氣凘綴癥癖頑據神丹妙劑莫可下手而若其最危惡至急迫不可晷刻坐視者卽懲討之不行也近日應旨之疏堆積公車莫不以懲討爲先然言者蓋循例而言之殿下亦循例而應之若使言者劈危亡立至之機陳禍亂必作之形明白剴切有足警發則殿下獨安得漫聽而泛應哉二行墨削臣每一念至眞欲斷脰決腹以證千秋而上而廊廟下而臺閣隨波蕩潏忽焉恬息問其故則曰殿下禁之也夫三司執法之論事體至嚴國是于是而取重公論于是而決正殿下之權惟在乎允與不允而若其或停或發殿下初不得而與焉者也今日三司固或有罷軟如臣者然顧其職則我太祖立國之日爰初設置使之執憲持綱繩愆糾謬者殿下安得以一時之私意罔念四百年遵守之懿規而毁懷剗斲若是無難哉然所謂三司之論亦猶平城之干羽也向來非常之敎尙未還收則禍變之作明有前期處分之顚倒景色之倉皇又一早晩間事然向來之事猶然出於不意苟幸無事而來頭之事期已先播令已先布愚夫愚婦無不預知若使一種不軌之徒屈指揣摩乘機竊發則國家將稅駕於何地耶上下阻隔則地天不交禍色彌亘則沴毒充熾恒暘之災職由於此殿下何不幡然改圖赫然雄斷思所以消弭之方也噫病之方重必嬰二豎其一金鍾秀是也噫彼鍾秀千罪萬惡罄竹難寫而槪莫非人所不忍言之言人所不忍爲之事而人所不忍聽不忍當之境也擧兵之适夢詬罵之鏡雲人猶有聲罪而形言至於鍾秀人不忍聲罪而形言迺知人臣造罪到了極盡地頭反不能損其毫末也貫盈旣久包藏屢綻流竄之行無幾誅殛之論方張而居然全釋偃息郊畿凶肚益肆賊怙轉深逋藪聳肩鴟義投心慮及世道寧欲無吪刑政失度災害響應臣謂還發配所亟正其罪則烹一貪臣猶曰乃雨矧賤臣乎其黨與部曲蔓滋根據者不爲不多而其尤醜惡閃忽者沈煥之金履成是也煥之兇悖之論唱和如于喁文衡之薦傳授若衣鉢而及其向來事發樂院之會隱然立幟公坐之談極意斷腕一邊顧瞻一邊掉脫譎計慝態路人所知履成發跡於賊窩岐論於宗黨爲世指目厥惟久矣向來一疏陽盜斥絶之名陰試扶護之計忽地擔當忽地分疏其隱暎出沒莫測端緖如螮蝀之莫指者與彼煥之一何相似如此之流殿下誠斥而遠之使朝著淸明陰沴消伏則亦足爲弭災之一助也噫大瘇未潰細疵奚綸而下情鬱未上達其事非一臣請得而歷言之科擧之制有國所重而至於三年大比尤是八路之所顆望也群髦蓄銳白戰俟時則豪門富戶借述倩書挾冊帶傔之禁其可不申明嚴束使各盡才也乎年前照訖之修擧規制之綜理頗有實效多士稱便至於今年行會之乖錯多端令甲之弛張不明奔走京鄕去留靡定喧囂中外駭惑難解身爲禮堂擧條則如此發關則如彼使民惑於下怨歸於上未知其間有何別般商量而斷以一語曰此習不可長也幸賴殿下特降明旨瞻聆所及皆已洞知第其傳敎辭意特不禁鄕儒之赴京而人多錯看以爲法禁之弛縱羈縻巨擘促膝牢約謝遣之書手急脚拓還尤可痛者各司逢點之類使讀小學要應泮講以爲挾入之計貴游雀躍寒俊癙憂高麗三日之譏載諸街路臣謂目下急務莫如熟講綜核之政益修嚴密之法使場屋淸而選擧精也噫不急之費昔人所惜無前之擧有司所愼唯彼摠營之役何事之急而若是其張皇也包絡名園橫連巨屋繚垣峻甍直犯翠微蓬萊宮闕實對南山則斷壓正脈平瞰禁籞得無未安自來綜察非曰不足而罔恤經費之過濫從古謨猷所貴博採而不待詢謀之僉同此已過矣而設令本事眞個緊急當此㦖旱之時莫重華城之役猶且中止一營所須此胡大事斧鋸不息土木方張其于緩急輕重之分臣未知其穩當古所謂澤門之晳實興我役者無或近是雖以細節言之卿宰士夫之家多被壓臨或閉戶而縮伏或賣宅而遷徙終南一帶屋價頓低怨詛載路是亦不可以已乎臣謂責諭該營俾郞停輟宜矣噫政柄之偏重其來久矣其許多般失平蔑公之習臣不暇枚擧而最其所謂停望一事尤足以干和致災苟其黨援則雖復負犯至重釁累莫洗汲汲注擬唯恐不及而若其酸醎不齊軌轍或殊則一有觸忤竝刀枳塞謂之停望而古所謂停望者必以停望之由標付政案今也瞬目相通附耳相傳或坐一疏之擊姸或繇一言之忤勢歲翻五六終不疏釋天逈九重無由徹照以之私立已威莫敢攖批此習不破則國體無可尊之日天和無可召之望矣噫臺閣殿下之耳目而體例之隳損風稜之磨削莫近日若是或由殿下不思扶植屢加摧折之致天地之大臣固不能無憾而苟求其本則莫非身居臺閣者或不無骫骳闒茸而然若使折㩜之朱雲窂裾之辛毗生於今日亦豈無可觀之風裁乎日前林濟遠之疏何爲而妄發也去就郞當四字雖在私室猶屬軟語況身爲諫官之長登諸章奏之文有若以臺閣去就嘗試仰質於君父者然切實之言固如是乎拚死生決性命闡明義理是在諫者其去其就有何郞當之可諉耶此言一出將使巽懦之臺臣得以籍口臣謂如此回互之論無令復發於堂堂諫諍之地宜矣噫民生困瘁而咎徵荐降而困瘁愈甚者職由貪墨之成風而兼竝之多門也顧今卿相之家無不廣占田庄驪楊沃壤湖沿巨壩跨郡沒縣一望無際不滿千石自謂貧灶歲糶一庄人稱臥買民安得不困國安得不削乎聖人曰不患寡而患不均井田一廢而名田限田之法終未得行者良以事勢多掣故耳今有一策可以免名田限田之勞弊而收其實效者卽著田於戶籍是已古者土田人民同載地官其在雅詩亦嘗竝稱肆我祖宗朝成憲嘗以版籍藏于戶曹本意所在蓋可知也顧今籍法只載奴婢不載田土抑何意哉今適式年當前以單在近臣謂知委中外使者田者擧其字號第次著之於籍則法非難行事甚順便而衆弊可祛一則曰周知民戶之貧富可以分糶制役也二則曰存留官本可以衰息訟端也三則曰厚養廉恥可以懲戢貪風也夫貪風之所以日熾者以田産日廣而稽考無由也若使一經雄藩腴邑而多田者忽然倍蓰無田者頓爾多田雖有大膽厚顔諒不敢出此設有詭寄之弊一以戶籍爲斷則不瞬眼而攤均於貧人矣豈不賢於富而益富愈往愈甚也哉顧臣此說必多沮毁之論雜陳利害要爲熒惑之計若殿下斷而行之而凡有同異之論俯賜條問則臣雖愚迷誓竭駑鈍如漢鹽鐵論之反復辨誥終有歸一之效也然於田土之外婪鄙成俗猥瑣多名雄邑邸吏各色貢物問其本主則宰相參半列廛市坐該司年條考其時買則大夫居多是故此等下流皆有隱援聲勢高張有訟必克謨劃預講有訴必獲臣旣不能盡知亦不欲指的而覽臣此疏面發頳而心暗忸者想多其人殿下試欲力行人情必先痛革貪風庶可爲治本之術也噫臣苟欲竭論奚徒是也狂瞽之言適是自戕靜攝之中不宜煩約略提警冀達黈纊固知臣性本疏闇識又謏淺不足以感動天聽第唯有謨而入告臣下之常分勿以人廢言帝王之能事伏願殿下克恢納汚之量快施轉圜之度其關於義理者殿下內省反求亟賜裁處其切於其務者或降睿斷或付廟堂使區區賤臣不徒歸於空言無補則臣雖滅死萬萬亦臣之榮也臣無任激切屛營之至省疏具悉三司事設禁非得已亦豈不知其職之輕重乎南海宥還人事爲說何必若是如使情實如爾言其所正律豈待爾言可宥不可宥知莫如予沈煥之事忽地下石言皆不襯煥之欲用之爾敢沮之乎金履成事其疏驟閱一過只取異於衆而擢用遠一履成豈足爲弭災之助乎監試初試時奸弊事誠如爾言奚特痛禁而嚴繩付之廟堂別加檢察如是而又或近似於疏中所論是誠有司非其人也摠戎營役事曰直犯曰斲壓旣涉於不經平瞰禁籞云云又何其言之容易旣無出擧條定奪之事決知非造設營舍則縱有一亭之締構寧或如彼其包絡橫連城役猶止營役不息等語亦何把持乃爾爾雖平說可否其所已之固非難事矣近日銓曹停望謬例事聞甚駭然年前因爭端嚴禁其規則近日擧行果何如令廟堂察飭林濟遠事嘗試之目回互之斥豈可輕加於人乎著田於戶籍事行不得之政不允
정조 18년
甲寅七月二十四日辰時上御重熙堂禮房承旨軍士房承旨入侍時行右承旨洪義榮右副承旨尹行任記事官鄭文始記注官承膺祚記事官吳泰曾以次進伏訖上命義榮行任讀公事書判付上敎義榮曰祈雨祭祭文斯速改撰以入上曰進御加味連翹飮前方中加紫草茸一錢一貼煎入出榻敎仍命退承史以次退出
정조 18년
甲寅七月二十四日辰時上御重熙堂左副承旨入侍時左副承旨韓晩裕假注書趙台榮記注官承膺祚記事官吳泰曾以次進伏訖上曰王大妃殿進御香薷六君子湯日再煎入出榻敎命書傳敎曰雨意漠然不卜日遣大臣祈雨于社壇明日受香又命書榻敎曰大提學洪良浩牌招五次祈雨祭祭文製進命退承史以次退出
정조 18년
甲寅七月二十四日酉時上御重熙堂坐直承旨入侍時右副承旨尹行任假注書趙台榮記注官承膺祚記事官吳泰曾以次進伏訖上曰進御加味連翹飮一貼更爲煎入出榻敎上曰都承旨入侍出榻敎賤臣承命出傳行都承旨鄭大容進伏上曰卿於筵退後湯劑卽爲煎入可也大容曰湯劑連日再進聖候諸節果有差勝之效乎上曰動靜姑無差殊矣命退承史以次退出
정조 18년
行都承旨鄭大容內閣直左承旨未差行右承旨洪義榮坐直左副承旨韓晩裕坐右副承旨尹行任奉命出去同副承旨李益運坐直注書鄭文始試所進去一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後癤候諸節果有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰昨夜諸證近日中甚苦問于入侍醫官議藥可也
정조 18년
王大妃殿惠慶宮中宮殿藥房口傳朝問安答曰知道
정조 18년
大殿王大妃殿惠慶宮中宮殿藥房口傳夕問安答曰知道
정조 18년
尹行任啓曰大司憲李在學未肅拜執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
尹行任啓曰備邊司郞廳來言今日賓廳日次而祈雨祭齋戒相値不得來會云矣敢啓傳曰知道
정조 18년
傳于洪義榮曰禮房承旨馳詣社稷奉審摘奸以來
정조 18년
甲寅七月二十五日辰時上御重熙堂右副承旨與提調入侍時右副承旨尹行任假注書徐俊輔記注官金良倜承膺祚藥房提調徐有防原任直提學徐鼎修檢校直提學金載瓚以次進伏訖有防曰夜間諸節俄因入侍醫官詳細承聞下情伏不勝焦灼矣上曰連翹飮連爲進服而尙未見效夜眠一向未穩熱氣亦無差勝誠難堪矣有防曰諸醫俄以犀角飮議定出方文而此是癤候之當劑云矣上曰洪旭浩李世延使之入侍賤臣承命出傳與洪旭浩李世延偕入進伏上曰犀角飮何如耶各奏所見可也旭浩曰俄與諸內醫議定而此是疹癤例用之方外間亦有用之有效者矣世延曰犀角飮之有效於疹癤臣亦已有經驗矣旭浩曰犀角卽忌鐵之藥調服然後可以責效而味甚苦口恐有難於進御矣上曰王大妃殿進御香薷六君子湯停止香砂六君子湯自今日一貼式煎入出榻敎上曰進御加味連翹飮停止出榻敎上曰提調出去與諸醫相議出方文可也仍命退諸臣以次退出
정조 18년
行都承旨鄭大容內閣進左承旨未差行右承旨洪義榮坐左副承旨韓晩裕坐直右副承旨尹行任內閣進同副承旨李益運坐直注書鄭文始試所進去一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如攝享社壇明發齎誠議定湯劑昨不進御此時症候不瑕有添損之節乎臣等率諸御醫趁早入診詳察聖候爲宜臣等不任終宵焦鬱敢來問安竝此仰稟答曰知道夜因客症着睡不得議定之藥姑停當否問于諸醫可也
정조 18년
尹行任啓曰大司憲李在學牌不進執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
以文斗弘囚單子傳于尹行任曰考律勘放後草記
정조 18년
傳于洪義榮曰領相疏批傳諭承旨右承旨進去
정조 18년
行右承旨洪義榮書啓臣敬奉聖批馳往傳諭于南部會賢坊部越邊契臣父議政府領議政洪樂性所住處則以爲臣朝陳辭疏顒俟體諒之恩及伏承聖批不惟不賜斥退鄭重之辭旨隆摯之恩禮愈往愈篤逈出常格臣雙擎百讀感惶冞切汗淚交逬況臣子銜命尤出異數闔門榮耀隣里聳觀未知此生此世何以酬報惟有伏地感泣瞻天攢祝而已第念臣斷斷必退之義固已悉暴於前後疏牘不敢更事煩瀆於靜攝之中而至於批旨中諸僚相同一所遭之敎臣愚死罪竊以爲不然也臣則年耄病痼忝位瘝職自速臺論而至若諸大臣則年紀旣不至篤老又況才識精力尤不可比論於臣之昏聵衰癃則豈有以臣之決退而從而力辭之理乎且如臣無似雖不敢以古大臣去就爲準而身居具瞻耐彈蹲仍則人必曰夫夫也年近八耋位躋上相貪戀寵祿遭此峻評而猶不知退云爾則貽羞朝廷當如何哉此臣所以區區守株迷不知變者非但爲一身廉防實出於尊重朝廷之意百爾思量中書一步鐵限在前一遞之義炳然如丹第當聖候靡寧鎭日議藥之時職忝藥院一味退處情禮俱缺方寸如灼晝宵焦鬱寢啖都忘雖於今日如蒙相職斥免之恩則明當竭蹶趨簉於起居之班粗伸忱誠於嘗藥之列千萬顒祝之至云矣敢啓答曰知道明日更遣承旨敦諭顧今病思索漠難以構出敦諭則令政院代撰
정조 18년
洪義榮以內醫院提調副提調意啓曰前議藥同參柳光翼還屬事命下矣前議藥同參柳光翼令該曹口傳付軍職冠帶常仕何如傳曰允
정조 18년
尹行任以司僕寺一二提調意啓曰濟州出來先運歲貢馬二百匹內三匹船中故失二匹中路病留實納馬一百九十五匹禾毛色別單書入之意敢啓傳曰知道
정조 18년
尹行任以司僕寺一二提調意啓曰濟州出來後運年例進上馬八匹三名日進上馬六十匹凶咎駑駘馬二十匹合八十八匹內二匹中路病留實納馬八十六匹禾毛色別單書入而前後申飭不啻嚴明則年年封進每如是體小品劣揆以事體誠極未安當該封進牧使沈樂洙從重推考何如傳曰允
정조 18년
尹行任以司僕一二提調意啓曰濟州山馬監牧官金世珍癸丑甲寅兩年條封進馬二匹今才上來禾毛色別單書入依例內廐立養而封進事體自來嚴重特敎申飭何等截嚴而上送馬匹俱爲體小品劣又復如前事體所在極爲駭然當該監牧官金世珍分付該牧使從重決棍以懲日後何如傳曰允
정조 18년
尹行任以禁衛營言啓曰來十月當十二番後部中司屬慶尙右道五哨軍兵來九月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 18년
尹行任以禁衛營言啓曰來八月當十一番後部左司屬慶尙右道五哨軍兵逢點實數五百十七名已爲點閱整齊來八月初一日與內外各處入直將官軍兵等依例替代後舊軍放送之意敢啓傳曰知道
정조 18년
尹行任以御營廳言啓曰本廳來八月九月兩朔應立前部右司屬慶尙左道三哨右道二哨合五哨軍名五百十七名已爲逢點整齊矣八月初一日與中司軍兵替代立番後舊軍放送之意敢啓傳曰知道
정조 18년
尹行任以御營廳言啓曰本廳來十月十一月兩朔應立前部後司屬慶尙右道五哨軍兵九月二十五日京中逢點十月初一日與右司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處知會之意敢啓傳曰知道
정조 18년
尹行任以義禁府言啓曰時囚罪人文斗弘考律勘放後草記事命下矣文斗弘全羅監司李書九狀啓內還餉事體至爲嚴重則鎭屬之姿意幻弄逐年反作之數至於二千餘石之多而前後萬戶一不摘發因循掩置壬子査正之日惟事瞞報年前飭敎之下不圖贖愆致令國穀仍成積逋者究厥情狀萬萬駭然而幸値昨秋之稍登正宜殫誠於振刷而數千石逋穀全無所捧二百包反作又有添數而彌縫掩覆虛錄報勘者尤爲無狀爲先罷黜其罪狀令攸司稟處罪取考律文則大典通編倉庫條有曰虛錄守令徒三年定配又五年禁錮推斷條有曰犯私罪杖一百以上之罪告身盡行追奪矣文斗弘告身盡行追奪又五年禁錮忠淸道洪州牧龍谷驛徒三年定配而以狀啓內辭意具罪目依例發遣府羅將押送配所何如傳曰允
정조 18년
領議政洪樂性疏曰伏以臣於日昨伏奉聖諭慰勉之恩言倚毗之隆眷旣勤且摯逈出格外有非無狀賤臣所敢承當者瞻天九頓血涕被面伊夜承宣之回情急叩謝猥上付奏乙夜將闌丙枕靡寧而跡忝保護之任躬犯瀆擾之罪伏地戰兢罔知攸措伏念玉候愆和連進湯劑而久阻承候之班莫伸嘗藥之誠偃息私次于玆五日矣下情之焦灼惶鬱已無可言而此時藥院緣臣未備以致國體之苟簡臣罪至此實合萬殞顧臣情勢若有毫分可强之望而强作撕捱之端故犯辜慢之科則天實鑑之臣豈忍爲哉臣之衰癃昏聵職非其人不待臺言臣實自知不徒自知之明抑又通朝之所共知則今此臺言卽臣中心之所蘊而卽一世共公之議也殿下雖欲曲庇而不捨至以老成耆耇鄭重爲諭臣竊以爲古之人所以取年益高而德益邵者非取其年乃取其德也若不問其德之如何而只以高年而取之則絳縣之老人亦可以爲國相耶臣之得參耆列直偶耳徒荷敷錫之洪造歌詠壽域之日月古人所謂德之一字初非可議於臣身而神識精力昏迷銷鑠猶不能保少年血氣之性則徒取其年將焉用哉此所以臺評之峻發而殿下雖欲曲庇不捨而不可得者也今臣一退不但在臣私義斷斷無疑在朝家張四維之政亦不可因仍苟置也明矣況臣周歲重任罪積瘝曠而今又左相由臣而橫罹端揆由身而賢勞此莫非臣不忍明時之訣全昧進退之幾不能早自爲所之致也撫躬慙悚無面可顯艮限不可以踰也鼎席不可以曠也臣之去就今無可論玆冒鈇鉞之嚴誅復犯煩聒之重戾有臣如此生不如死北望宸極有隕如瀉伏乞聖明俯垂憐察亟降威罰鐫削臣本兼諸任俾廟謨毋至委屬院班得以備員以幸國事以重朝體仍治臣此時煩瀆之罪使具僚警而賤分安不勝顒祝云云答曰省疏具悉卿懇昨諭亦旣言之卿試思之朝有老成有國之幸也古人曰君子盡老蓋當時之大夫士爲君子惜其老未嘗聞以盡老反咎君子也況居上相者從古耆艾居多今卿國之上相也朝之老成也予之授以上相亦以卿之老成也則初何心而委毗又何心而體諒乎予且聞之君人之御世群下之藉手莫不以四維爲重强其所不可强迫切督責使之失厥守枉厥志而曰惟予命是從惟予志是循待庶僚尙甚不可矧乎大官予雖否德汙不爲此然卿之今番所遭非卿一人之所遭諸僚相之同一所遭也凡今在大臣之列者端揆一人外皆六十七十歲人卿以老決退代卿叨是任者獨不以老力辭乎大臣去就先務自重大臣重然後朝廷重卿若究理斯義不待敦勉之辛勤自有幡然而起者卿須念之哉自餘待登筵面敍更冀亟回前執速出視事仍傳曰此批答遣承旨傳諭
정조 18년
司直鄭民始疏曰伏以臣神識昏暗智慮疎短處世而未能工於謀身當官而不免動輒得謗臣亦自憐而自訟矣自叨摠帥職任萬不近似私心一倍憂懼而逃遁不得憫然行公已及周歲猶復不知悔悟不顧怨讟收拾苴補思效一日之責其志迂矣其計妄矣自取狼狽固其宜也卽伏見副修撰李錫夏疏以摠廳射亭事張皇爲說事實都屬架鑿語意多帶譏嘲而其中三四句語遣辭之危險旨意之怖懍直令人體粟心悸膽墜魂𢥠戰慄而欲死臣於世故亦曾備嘗險艱而猶不料人心世道之若是危怕實不欲泚筆較卞而第其爲說俱是人臣不忍言不忍聞者一有所犯萬戮猶輕則亦安得不一暴事狀仰請死罪乎摠廳備數軍門將官亦有射會而本廳初無射亭每朔輒借他營苟且掣礙不一其端一營之屬擧願設置射亭而適會守禦廳舊射亭之爲私家者斥賣云故措備物力取而爲射會之所此蓋挹白堂舊基則是地之設置家舍已過數百年中間守禦廳之設營也建射亭於此而繚以墻垣定其經界及其出鎭廣州之時營廨則移設均廳射亭則賣與私家而更建一屋子於財亭之前遞相奠居亦多年所古人之周詳謹愼不比今人苟有一分未安未便之端決不當開基建舍於此地今臣之所措置者初非廣設營舍不過只取射亭故俱仍守廳之舊制射亭卽守廳之舊亭而修葺之墻垣從守廳之舊址而修築之地是一也古而爲挹白堂中而爲守禦廳近而爲私家相傳累百年未聞有云云之說南麓閭舍基址之似此等比者何限而亦未聞有辭說獨於今日乃以直犯斲壓平瞰等至怖懍至危險之言忽然唱說勒加勘斷於臣身者地與人遭其亦有幸不幸而然歟萬目所覩非可掩覆一番按査自當辨別臣焉敢一毫遮飾也亭是舊建也而未嘗加構一椽地是舊界也而未嘗開廣片土則包絡橫連初不近似縮伏遷徙何所指的旣置射亭不可無守直之所故撤去新建之屋移設數十間直舍於臺下平地則比之前規亦可謂有減無加而工役本不浩多十數匠手非久了當此不足謂勞衆則未及中止亦豈不識輕重而然乎此眞所謂欲加之罪何患無辭者也官師相規自是美風事有可言平說道理示以箴警則臣當樂聞而愧伏之不暇今乃不考前後之來歷不論事情之當否惟以構誣把持爲主隱然歸之於自臣創設直欲驅人於罔測之科是誠何心哉臣每讀古史至宅枕乾岡朝廷所賜之語未嘗不痛讒言之罔極悲古人之所遭不意臣身又當此事不暇悲人而自悲者不幸近之噫臣迹忝近班職兼將任而行已無素慮事未周人之爲言乃至於此食息俱忘如不欲生靜究厥由莫非臣罪臣以無似濫蒙盛恩長處要膴在已則招過福之災在人則有妨賢之歎鬼非人猜理必無幸而戀結低回一味蹲據懷璧之罪臣實自作橫逆之來尙誰怨尤惟有避遠名途優游閑散得保性命以全終始之澤卽臣塵刹之報而伏惟殿下天地於臣父母於臣其所以哀之憐之悶之憂之亦必有以處得其所幸免顚頓使曠世之恩造不至於有始而無終矣當此玉候在靜攝之中聖念切憫旱之時緣臣無狀仰煩酬應尤增死罪而危蹙之極有難泯默玆敢疾聲哀籲於天地父母之前伏乞聖明將臣所帶摠帥之任爲先斥罷其他職名一竝鐫免俾得退處丘壑歌詠聖澤以養病母以畢餘生以靖私義以謝人言千萬顒望云云答曰省疏具悉人言好付一笑隨處予當努力卿其勿辭從速行公
정조 18년
大司諫林濟遠疏曰伏以臣於日前應旨之章略附辭職之義矣忽有玉堂李錫夏之疏出而其所詆斥無復餘地臣誠惝怳恧蹙莫知其所以也錫夏之持臣者卽臣疏末端處義郞當四箇字而已此一語干臣甚事而若是斷齗也噫職不擧則身不出古義則然臣方以此自靖而亦嘗慨然乎近日臺閣之隨時覘勢乍出旋入者乃謂之以郞當旣以郞當論人則不欲同歸於郞當之意自在其中文勢語脈不難卞曉曾謂此儒臣之敏慧有此錯認耶況處義二字任改之以去就掇去首尾姿意抉摘此或偶失照檢而然耶臣旣不決性命闡義理一如言者之言則以此論臣臣當愧服之不暇而拈出泛論他臺之句語把作操切臣身之資斧以身迷滯之見反復思量終不知何事之爲嘗試某語之爲回互而嘗試卽人臣之極罪回互乃宵小之情態信口肆螫何其太容易也然儒臣亦豈有他意急於徵討未暇舒究橫加齒舌於沒關涉之過去說話言雖欠的心亦可尙題目之當否語意之緊歇又何必計較也第伏念臺職本重廉義人言若是憯毒雖使耐彈如綿花者當之十重鐵限已在面前又不但自靖之有素而已庚牌之下末由冒膺玆敢略入文字仰瀆靜攝臣罪至此益無所逃伏乞聖明俯諒情勢亟賜刊削俾免重任虛縻之地千萬幸甚云云答曰省疏具悉不可强迫本職許遞
정조 18년
校理任希存疏曰伏以我殿下方在靜攝之中冞切雲漢之望聖心爲勞症候隨添焦遑之情小大惟均苟能有弭災之策孰不效願忠之忱又況再降溫綸廣求直言責躬之意樂聞之誠丁寧懇惻溢於辭表殷湯六事之責無以過此宋帝方寸之得庶幾可致然而竊觀近日日候始也凝雲四合一霈將注俄焉凄風忽起烈陽依舊疑若有愁鬱之氣上干天和而如臣庸愚素無見識立朝屬耳與世聾瞽誠莫知何事有以致災何事可以消災第伏念天人相與之理雖若難諶流通感應之妙有不可誣也人事和於下而後休徵應於上試觀今日之朝象可謂之和乎向來危迫之機思之凜然言亦無補而伊後禁言之令急於防川便成鐵限三行半刀割天道人事苟不相關則已若有一理之感通云爾則安得無今日之旱乎殿下御極以來未嘗有如近日之過擧故六氣調順三農屢登眞所謂須晴卽晴須雨卽雨獨於今日乃有此無前亢旱則群下之以收禁一事作爲消弭之大關棙者是豈臆說乎漢儒傅會之說臣雖不取其理之已著已明者亦可模索殿下臣等之天也上帝殿下之天也臣等四朔齎憤衆口同聲而殿下一向牢拒尙靳兪音顧今珪璧之儀雖已遍於群望貶損之念雖已至於減膳惟彼聽卑之天尙遲如響之應一理之不差此尤可驗殿下若渙發德音亟允群請然猶不雨臣等當伏妄言之罪也我殿下一念圖理蚤夜靡懈凡於萬機之至微者與夫百司之應行者無不躬親必煩聖慮臣固知殿下之心非樂於爲此而任之以事務能合聖意之一二者何人諮之以古實能及聖學之萬一者何人是以不顧聖躬之勞悴只欲萬機之無曠文食不遑於日中漢寢或過於夜分嗚呼閭巷匹庶猶莫不自愛其身我殿下一身之上皇天之畀付何如臣民之仰望何如而奈何節宣之際不念頤養之方至於如此耶群下之心孰不憂悶而行之旣久習以爲常事皆仰成而君道有亢極之慮人思苟免而國計無擔當底意有君無臣之歎匪今斯今君逸臣勞之義便屬弁髦以言乎廊廟則三公下行庶僚之事而每多體貌之自損六卿反爲序陛之窠而不問人器之相稱至如尋常行會非經稟裁則間多差誤尙何以振肅頹綱彌綸世道乎以言乎臺閣則通擬之初旣不愼擇言議之際無足採用激仰之風已矣莫聞媕婀之習漸成時套欲論朝政則慮有不槪於上心欲劾官邪則畏其見忤於勢家始或語口咄咄末乃緘口默默雖幸聖明在上如日中天朝廷無大奸巨慝若使有之則其果有張綱之埋輪者乎此固群下不識之罪而殿下何不思弛張之道一任其骫骳不振耶才難之歎固莫甚於近日而才不借於異代自是古人之確論以殿下之明睿默察滿朝之人才長短錙銖宜莫逃於淵鑑如其不才斥之退之如其才也奬之拔之爲官而擇人委任而責成使此一代之才了此一代之事唐虞雍熙之治亶不外此傳曰人君勞於求賢逸於用賢殿下玉尺量才旣知其賢則各授之職任而勿貳大事之不理責之公卿庶事之不擧責諸有司殿下垂拱於上不大聲以色而可以措國勢於泰山磐石之安尙何患休徵之不致災異之不消乎此實治國之大綱領大規模也苟不於此焉思所以更張之道而欲求修省之方於一政一事之間則臣雖迷劣決知其無此理也以臣無似不嫺世務顧何足出謀發慮仰裨求助之德意而愚忠所激敢效一得之見語雖涉於專攻意實在於無隱惟殿下勿以人廢言焉云云省疏具悉所陳當留意矣
정조 18년
修撰朴崙壽疏曰伏以今日之旱可謂太甚始焉麥事告稔秧節不愆自春徂夏雨暘時若大有之慶庶幾可待而晩時亢旱太愈三旬圭璧遍擧絲綸屢頒待越之誠不以靜攝而或弛雲漢之念佇見方寸之有得奈之何一日二日式至于今仁愛之警告若是之深切也嗚呼災不虛生必有所召以臣愚見不過曰懲討之不嚴也言路之不開也八字刀割王章屈三尺之嚴此固群下之罪而三綱於是焉斁矣九法於是焉墜矣天之降災誠不足怪矣噫謄傳之故紙已化一掬之灰無例之新令遽噤三司之口近日以諫爲名者有手而不能措有口而不能開便成一木偶時政之闕遺官邪之箴規俱屬餘事情地壅隔閼而不宣陽亢陰鬱何災不有今殿下欲求消弭之策則先開不諱之門欲開不諱之門則亟允三司之請天人孚格災轉爲祥卽殿下一轉移間事也其沛然孰能禦之哉顧今秋事之豐歉猶末判焉則朝家嗣歲之策不可不預講而昨年雖云稍登倉儲難保無欠分留之違式吏民之犯逋實爲耗縮之一大弊嚴飭諸道隨現重勘毋敢襲謬則庶可謂一分儲留之責矣至於山沿穀簿之偏多偏寡最爲諸道之弊而苟求其弊源專由於營耗條之隨穀貴賤換名移錄也今若不計價直只從穀簿隨邑所在毋得改換名色則矯弊之政只在道臣之一行關事此不可不嚴飭而且三南之統營穀所在邑則土裨徧行於列邑市直議定於倉色其在聽聞固已可駭而蓋統穀執錢之規只從會外則初非巡營所關由故直關列邑定數作錢而旣作之後還寢之關每多追到於封庫之際該邑擧行所當以錢則還給民間以穀則開庫追捧而於焉之際歲色迫至事勢末由故於是有從便之論或移當結錢或移補大同官民非不兩便其間數三朔雖是會外倉穀則虛留民錢則閑置又況守錢之難甚於典穀者乎且比年以來乍作旋寢之關比比有之臨歲難捧率多官屬輩虛勘則此實爲反作之楷梯吏逋之淵藪此後則統穀作錢行關之後毋得追後還寢之意令廟堂嚴飭俾杜穀簿虛留之弊斷不可已也我國扇政湖南爲最有竹之邑不過數十餘處而營門分定已成年例最其中山戶至殘之邑尤爲難支之巨瘼境內之伐竹無處公貨之辦價無路則排戶收斂便成謬例每年竹價其數夥然大凡民役無論戶役結役當隨邑之大小而獨於扇竹無邑大小一例分定以殘邑之戶應大州之役數無差等民之呼冤理勢固然今若以數十邑分定之數通一道從結排捧直自營門貿竹以用則扇政有專一之效民力無偏苦之歎貿納之際中間冗費亦將不期而自除臣於待罪南邑時習知此弊還朝之路歷見道臣始知南原紙弊之快革寔由於他邑之分力今於扇政亦用此例似合事宜令廟堂行關本道道臣從長變通俾有實效焉臣本愚魯不識事務而求助之下不敢泯默草草數語不足以仰塞明旨惶隕慙恧無所自措云云省疏具悉所陳當留意統營穀事令廟堂別加嚴飭俾勿如前扇政事亦令廟堂劃一嚴飭承革弊端
정조 18년
敎江原監司李勉兢書王若曰眷扶桑出日之鄕最重方面畀甘實宣風之責惟簡在心玆撤掌禮之班庸付按廉之任惟卿華閱毓望妙歲蜚英風姿動搢紳之間宜比瑚璉之美器詞翰敏掌綸之日綽有黼黻之令譽佐衡東銓沖謙之志不撓佩符南郡釐革之政可觀璧沼任導率之方多所施設銀臺掌出納之職最著勞勤顧玆貌穢舊墟實我關嶺重鎭控北路而當要衝之勢羅絡萬二千峯據上游而壯藩屛之形延袤七八百里同靑州魚鹽之利惟海民賴而爲生異黃壤膏腴之饒嗟山田每多失稔蔘貢雖多蠲省尙慮板屋之凋殘松禁非不嚴明漸致封山之童濯至若矯救之責必須綜明之才玆授卿以江原道觀察使兼兵馬水軍節度使巡察使原州牧使卿其祗服寵章懋殫嘉績觀風俗而明黜陟在所當先興學校而詰戎兵其可或後陽春騰有脚之頌須思百弊之俱祛省秋助不足之資俾無一夫之失所自餘裁稟厥有典常於戲前席多昵侍之時應知丙枕之憂慮外藩務對揚之道何待申諭之頻煩往其欽哉行且召矣故玆敎示想宜知悉知製敎臣尹益烈製進
정조 18년
甲寅七月二十六日辰時上御重熙堂右副承旨與提調入侍時右副承旨尹行任假注書徐俊輔記注官金良倜承膺祚藥房提調徐有防原任直提學徐鼎修以次進伏訖有防曰夜間寢睡諸節若何上曰去夜又添客症達宵不得着睡矣有防曰俄從醫官略承問安而下情焦灼矣上曰提調出去議藥後入侍也上曰亢旱如是孔酷其所伸鬱之方問于大臣以效一分修省之道也上曰諸臣退出與待提調議藥後同爲入侍可也仍命退諸臣以次退出
정조 18년
甲寅七月二十六日辰時上御重熙堂右副承旨與提調入侍時右副承旨尹行任假注書徐俊輔記注官金良倜承膺祚藥房提調徐有防原任直提學徐鼎修以次進伏訖上曰湯劑果已議定乎有防曰諸醫意見或有參差者故姑未及指一停當矣上曰去夜所添客症似由濕痰之作祟故有似感非感之候矣有防曰醫官待令使之入診何如上曰唯賤臣出與醫官周命新李敬培趙宗協陽智縣監洪旭浩幼學李世延偕入進伏命新敬培宗協等入診訖奏曰今以脈候論之左右三部皆爲沈緩姑無感脈之著見者矣上曰欲進湯劑則當合何劑耶敬培曰疹癤之候易挾外氣連進涼散之劑亦涉惶悚姑爲停止似得宜矣宗協曰日前敗毒散四貼進御非不多矣而限二貼更爲進御則似宜矣旭浩曰外氣旣未著見熱爲一向彌留宗協敗毒散之說實爲精詳矣敬培曰近日新涼欲生未生此際感候似或易入湯劑之又以敗毒散進御殆涉悶迫矣上曰提調退與諸醫詳議湯劑以入可也命退諸臣以次退出
정조 18년
甲寅七月二十六日申時上御重熙堂同副承旨入侍時同副承旨李益運假注書趙台榮記注官金良倜承膺祚以次進伏訖上曰判尹來待乎益運曰判尹今方來待于政院矣上曰顧今一雨終閟尙無霈然之意此必由於有甚幽鬱而然部隷中擇其勤幹伶俐者徧察部內坊曲必得其人來告于政院事分付命退承史以次退出
정조 18년
甲寅七月二十六日酉時上御重熙堂右副承旨與京畿監司入侍時右副承旨尹行任假注書徐俊輔記注官金良倜記事官吳泰曾京畿監司徐龍輔以次進伏訖上曰風勢果有釀雲之意乎龍輔曰自朝至今連吹東風見方油然作雲庶可占沛然之喜矣上曰漢城府幽鬱訪問事何以爲之云乎行任曰聞以大臣分付自漢城府逐洞搜訪云矣上曰幽鬱訪問云者卽是欽恤伸屈之政而府隷若或逐戶査訪則非但無益必致閭巷間騷撓反不如不爲也雖有大臣分付不必如是之意承旨嚴飭於判尹也命書傳敎曰病中悶旱心焦血躁藥旣無效夜輒添劇而推戶瞻漢倬彼者昭回心香之上升固不敢必下土黔首喁喁之情庶徹高高而一雨久閟今爲四十日此時五日不雨可敵春暵之數十日十日不雨可敵數朔無麥無禾何以卒歲莫曰井泉不涸其涸可待莫曰沃壤無損所損可知諱災之言不足信而且觀諸道之狀驟霔所過往往有鋤犁之優渥城內外點滴莫霑靜言思惟咎在一人貶責之擧不敢以儀文而忽之旣減膳又撤樂惟避殿一事姑未頒示之者以今所處非正殿然則目下修省之方當於何爲急大抵鬱以爲蘊結發之則舒泰或者不知不聞之中有冤莫達而怨莫伸冤怨干和警告日久予乃視姑夢夢聽若邈邈莫卽覺悟歟咨爾大臣卿宰及論思言責居留方伯之臣各從聞知以答求助之思上曰照訖講何以爲之云耶泰曾曰雖疎於文義而句讀連接者皆得越講至於誤讀句讀不成文理者則不得已置之落科云矣命退諸臣以次退出
정조 18년
行都承旨鄭大容內閣進左承旨未差行右承旨洪義榮坐直左副承旨韓晩裕坐右副承旨尹行任內閣進同副承旨李益運坐直注書鄭文始拿處傳旨未下一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定湯劑爲宜臣等不任終宵憂慮敢來問安竝此仰稟答曰知道夜深後發熱姑未着睡而湯劑則若無其效姑爲停止可也
정조 18년
李益運啓曰卽伏聞京兆堂上之言則照訖講試官以部隷之不爲待令捉治各部下吏云部屬雖微除非上司無得推治自是判下定式則今此試官之越法笞治有關後弊不可無警當該試官竝捧現告從重推考何如傳曰部隷雖甚微賤旣有特敎定式雖於泮中科試亦勿自其處推治至有造給掌標木牌以爲憑據則曾未幾何有此犯科者本事姑無論其不遵特敎之罪萬萬駭然當該試官問名拿問嚴處不卽草記之判尹從重推考此後更有如此之弊切勿掩置事嚴飭京兆可也
정조 18년
洪義榮啓曰卽者副修撰李錫夏謂有情勢陳疏經出原疏纔已退却矣所當直捧禁推傳旨而此與無端經出有異推考警責何如傳曰允
정조 18년
尹行任啓曰合辭闕啓已至多日事甚未安除在外未署經外未肅拜人員竝卽牌招何如傳曰允
정조 18년
以南兵使李格狀啓厚州冒入之民不爲登時逐出以待秋成惶恐待罪事傳于李益運曰勿待罪事回諭
정조 18년
敦諭議政府領議政洪樂性王若曰前諭後批罄宣予意而昨所遣者又是漢廷之曹窋則意謂卿忘小諒而存大體不日造朝及見書啓之來上一向引義無意應命是豈予所望於卿者哉噫有國所重莫如耆耇之在朝詩書之所記述漢宋之所尊禮尙矣毋論而我列聖朝黃閣故事可按也予之置卿元輔眷禮之去益隆摯者意實在此而言者反用爲論卿之資斧匪夷所思矧予靜攝之中雲漢在望不當以卿之去就屢煩酬應而此時嘗藥之任尤不容久曠玆遣喉舌之臣更布心腹之諭卿須卽起視事弘濟時艱
정조 18년
洪義榮以禮曹言啓曰今七月十九日所下傳敎中自今日限得雨間減常膳撤法樂事命下矣今已得雨水標流下至爲五寸五分自今日依例復常膳法樂事知委各該司何如傳曰允今日之霈然是豈意想之所及莫非冥庥陰騭之攸賜禮有報謝其敢或緩八月膈日今日所得之外入夜連爲霔下祈雨祭則停止社壇報謝祭當別爲涓吉時享在近別設則瀆以兼行磨鍊獻官執事昨日差祭人通融塡差牲幣用親行例祝文以仰謝之意大提學臨時牌招撰進添入於例用之祝可也
정조 18년
鄭大容以吏曹言啓曰權知承文院副正字崔啓運呈狀內矣身自來鄕居昧於事體當初作名有所不敢釋褐之後分義道理不容不改且有他人已例故欲以心健改名特爲入啓許改云其所請改道理當然令藝文館給帖何如傳曰允
정조 18년
尹行任以左邊捕盜廳言啓曰依下敎本廳嚴囚罪人韓用楫卽地放送之意敢啓傳曰知道
정조 18년
左議政金履素疏曰伏以臣於日前疏中冒陳至懇冀解重任庶幾因此而上答天譴下謝人言及承批旨不惟不賜體諒乃反曲加慰釋言言鄭重字字丁寧臣且惶且感淸淚被面實不知措躬之所也噫臣之必欲丐免豈特爲人言而發也前後章箚之間筵席之上瀝血仰陳者蓋亦屢矣一則鹵才之隨處僨誤也二則癃病之不堪奔走也今日丐免卽不過前度之本心則聖明於此亦必不以臣爲悻悻於人言矣臣三載中書一味昏憒民憂國計徒致宵旰之勞世道朝象曾無振勵之效甚至三綱淪九法斁而袖手坐視莫之挽救孤恩負國已無可言重以癃癈之證深入骨髓行則蹣跚可駭入則呻楚難耐臣於近日每一點檢內而孤負若彼外而倡披又如此若使古之人當之有一於此宜其去不竢終日而只緣臣誠淺辭拙終未能格天而得請遲回泯默迄至於今屋漏之愧顔厚之歎豈待人言而自知哉臺臣之不以彼斥臣而只以此論臣者其意雖出於忠厚之風顧臣恬然瘝曠之罪苟且蹲冒之狀尤可見於言語文字之外設使臣素無思退之心猶當惕然而悟瞿然而汗引去之不暇矧臣寤寐憧憧者惟在一遞而臺臣所言撞着其內愧之端也耶前此冒沒已足爲人笑囮今若憑恃寵靈放倒廉隅蹩蹩然依舊曳脚於廊廟之上其爲貽笑於淸朝取譏於有識又當如何也批旨中雖以以此決退則朝廷不得爲朝廷大臣不得爲大臣縷縷爲敎而臣愚死罪竊以爲鼎折足當改人病脚當去此身一退然後朝廷無苟簡之歎大臣有具瞻之尊云耳參前倚衡其義皎然玆敢更瀝肝血仰瀆崇嚴伏願天地父母諒臣難强之情察臣由中之懇亟遞臣議政之銜俾司直之言無歸虛套守株之諒亦獲少伸不勝大願至祝臣情地惶恧復此瀆擾於靜攝之中尤不勝隕越戰悚之至答曰省疏具悉卿懇元輔以老而遭謗卿以病而被彈老爲達尊之一病是無妄之咎老與病何嘗爲卿等之累況自卿入相初無言疾而廢務今乃以病而疵卿耶或其臨言强覓無所爲說反歸於露拙耶且其句語別無對着於事爲在卿尤無所損卿須安心勿辭竢少間視事仍傳曰此批答遣承旨傳諭
정조 18년
正言申龜朝疏曰伏以群望遍擧心香上格普天有同雲之望四野切興雨之祝而卽伏見傳敎下者責躬之意溢於辭敎伸枉之念又降明旨桑林之責無以有加肺石之冤庶幾畢達恩言纔布甘雨始兆天人相感之理於此益驗宜殿下之益懋修省之道以冀轉移之方臣雖無似旣忝言地敢不以公共之議目下之事對揚休命之萬一乎噫言路卽有國之元氣懲討乃含生之彝性也言路一塞則血脈不通矣二行半刀割竝與口伐之義筆誅之事而不得導達於黈纊之下靑蒲無進伏之人白簡爲無用之資以致血氣壅閼彝倫斁絶而將至於人不得爲人國不得爲國寧不懍然況當遇災求言之日懲討之政宜屬急務伏願殿下亟收合啓中禁令俾開懲討之路焉褒奬忠節疏釋冤鬱實爲弭災之一大政向來旌褒之典遍及京外愼獄之諭可感神明凡在瞻聆孰不莊誦而獨姜克成一人尙在竄配中克成當日之擧是豈可已不已而勉强而爲之者哉碎首之忱刳心之願滿廷臣僚孰無此心而克成一人忘生於倉卒之時沬血於危急之際論其擧措雖涉狂妄考其心跡實出忠憤此等之人可奬而不可罪也數朔海謫足致幽鬱之端況聞渠有老母情理矜惻此時宥釋不害爲疎決之政臣謂巨濟府定配罪人姜克成亟賜宥還以光聖德焉應旨陳疏固當有懷必陳而副修撰李錫夏之疏言實浮薄事多駭妄雖以沈煥之金履成事言之條件各異段絡懸殊則急於網打强歸一套令人看來不滿一笑至於科場一說百人雖言之渠何敢發口乎渠之年前湖南之掌試也赴擧之儒禁亂之校幾十名同日蹂躪竝命於棘門之外慘毒殘忍未有此甚南來之說尙今憤惋渠何顔面遊喙於科場事耶至於摠管停役爲辭何如是憯刻也直犯平瞰等說殆有甚於王德用乾崗之讒不意聖朝忠厚之風有此齷齪之言也至於前諫長疏中去就郞當四字可謂實際語也今日三司之情踪進退俱難使渠當之獨不郞當乎悶阨之極據實仰籲者何嘗有一毫嘗試回互之意耶至於停望一事銓家衮鉞全在政注如或得罪名義未勘公法者施罰之道只是停望今渠爲說未知有何挾雜而因渠一言而廢之則亦豈嚴隄防靖世道之意哉至於著田戶籍之說亦是渠壅塞膚淺之見有何多大利害乃以鹽鐵權利之說質陳於聖明之前哉臣決知殃民病國必此人也況其邸人貢物列廛年條之說言之實醜渠以爲宰相參半大夫居多朝廷羞辱莫此爲甚臣未知何許鄙夫爲此陋習而渠旣口頭發說則必有耳邊聞名何不指的誰某而混圇說去使滿朝搢紳竝受難洗之辱哉此不過輕佻之性不顧前後悍愎之意專事惎間假托應旨敢售毒手此等之人不可置之於經幄之列臣謂副修撰李錫夏施以刊改之典斷不可已也仍伏念臣言論風采百不踰人出處緩急四無可援妄恃不世之恩出常之眷生死向前隨處殫竭卽臣區區素定也只緣智慮淺短言辭拙訥日前一疏草草莫甚不足以仰副求助之聖念俯伸圖報之微忱至今追思愧恧彌切召牌荐降連事逋慢雖緣情理之難强自歸義分之都虧而聖度包容罰止問備惶感震懍無地自容聖恩縱軫於曲恕臣心益愧於虛縻雖欲冒沒趨造以伸叨謝之忱而臣之老父暑泄一如前日離捨供職萬無其望今於庚牌之下又不得不更犯違傲臣罪至此尤係難貰玆敢略暴微忱仰瀆崇聽伏乞天地父母亟許鐫免以安私分以肅朝綱焉云云省疏具悉今番應旨自大官論列有不稱停者多特以求言之時不可輕勘言者一例付之含垢雖然爾疏之體段亦甚駭眼爾亦可謂含垢中一人矣